Skallagrímsmenn þurftu að bíta í það súra epli að tapa fyrir öflugu liði Grindvíkinga í Dominos deild karla í körfbolta í Borgarnesi í gærkvöldi , 73 : 85 . Leikurinn var verulega kaflaskiptur og eru Borgnesingar sjálfsagt ennþá að naga sig í handarbökin yfir frammistöðu sinni þar sem þeir voru átján stigum yfir í hálfleik 50 : 32 . Heimamenn réðu lögum og lofum í fyrri hálfleik og hreinlega yfirspiluðu Grindvíkinga sem eru ríkjandi Íslandsmeistarar síðustu tveggja ára . Þeir gulu og grænu spiluðu stífa vörn og voru útsjónasamir í sóknaraðgerðum sínum sem vörn gestanna réði lítið við . Í síðar hálfleik buðu Borgnesingar hins vegar upp á allt aðra spilamennsku sem gestirnir notfærðu sér í þaula . Varnir heimamanna brustu í miðjum þriðja leikhluta og eftir snarpt áhlaup breyttu Grindvíkingar stöðunni úr 61 : 43 í 61 : 58 , en þannig var staðan eftir leikhlutann . Röð tapaðra bolta hjá Borgnesingum á upphafsmínútum fjórða leikhluta gaf síðan Grindvíkingum tækifæri til að komast yfir . Áður en langt um leið var staðan orðin 64 : 74 fyrir gestina og allur vindur úr heimamönnum . Eftirleikurinn var auðveldur fyrir Grindvíkinga sem leyfði minni spámönnum að spreyta sig á lokamínútunum . Lokastaðan að endingu 73 : 85 . Egill Egilsson var stigahæstur í liði Skallagríms með 19 stig og 8 fráköst en á eftir honum kom nýráðinn aðstoðarþjálfari liðsins , Páll Axel Vilbergsson , með 17 stig . Næstir í stigaskori voru Oscar Bellfield með 11 stig , Davíð Ásgeirsson með 8 , Trausti Eiríksson og Orri Jónsson með 7 hvor og loks Kári Jón Sigurðarson og Sigurður Þórarinsson með 2 hvor . Liðið lék án Grétars Inga Erlendssonar í leiknum sem er meiddur í hendi . Tímabilið er nú hálfnað í Dominos deildinni og eru Borgnesingar í næst neðsta sæti með 4 stig . Ljóst er að liðið þarf að taka á honum stóra sínum á nýja árinu ef það ætlar að halda sæti sínu í úrvalsdeildinni . Meiðsli lykilmanna hefur valdið liðinu erfiðleikum á tímabilinu og er ljóst að meiðsladraugurinn mun halda áfram að hrella það eitthvað fram á nýja árið . Fyrsti leikur liðsins eftir áramót fer fram 9. janúar gegn ÍR og fer leikurinn fram í Borgarnesi .